6/20/22, 1 1:45 AM Laki yhdenvertaisuus- ja tasa-arvolautakunnasta 1327/2014 - Ajantasainen lainsäädäntö - FINLEX ®
https://www .finlex.fi/fi/laki/ajantasa/2014/20141327 1/4Finlex ®
Finlex › Lainsäädäntö › Ajantasainen lainsäädäntö › Vuosi 2014 › 30.12.2014/1327
Seurattu SDK 461/2022 saakka.
30.12.2014/1327
Laki yhdenvertaisuus- ja tasa-arvolautakunnasta
Katso tekijänoikeudellinen huomautus käyttöehdoissa.
Eduskunnan päätöksen mukaisesti säädetään:
1 §
Yhdenvertaisuus- ja tasa-arvolautakunta
Oikeusministeriön yhteydessä on itsenäinen ja riippumaton yhdenvertaisuus- ja tasa-arvolautakunta, joka
käsittelee ja ratkaisee yhdenvertaisuuslain (1325/2014)  ja naisten ja miesten välisestä tasa-arvosta annetun
lain (609/1986) , jäljempänä tasa-arvolaki , mukaan sille kuuluvat asiat.
2 §
Lautakunnan jäsenet
Lautakunnassa on puheenjohtaja, joka voi olla päätoiminen. Lautakunnassa on lisäksi vähintään 13
sivutoimista muuta jäsentä. Puheenjohtajan ja vähintään seitsemän sivutoimisen jäsenen tulee olla
lainoppineita. Jäsenellä on puheenjohtajaa lukuun ottamatta henkilökohtainen varajäsen.
3 § (25.8.2016/727)
Kelpoisuusvaatimukset
Puheenjohtajalla tulee olla hyvä perehtyneisyys lautakunnan toimialaan ja käytännössä osoitettu
johtamistaito sekä tuomioistuinlain (673/2016) 10 luvun 1 §:n  1 momentin mukainen kelpoisuus
tuomarinvirkaan. Lautakunnan muilta jäseniltä ja varajäseniltä vaaditaan hyvää perehtyneisyyttä lautakunnan
toimialaan. Lainoppineilta jäseniltä ja heidän varajäseniltään vaaditaan lisäksi oikeustieteen ylempi
korkeakoulututkinto tai oikeustieteellinen jatkotutkinto.
4 §
Jäsenten nimittäminen
Valtioneuvosto nimittää lautakunnan puheenjohtajan sekä muut jäsenet ja heidän varajäsenensä neljäksi
vuodeksi kerrallaan. V altioneuvosto määrää yhden lainoppineista jäsenistä lautakunnan
varapuheenjohtajaksi, joka puheenjohtajan estyneenä ollessa käyttää puheenjohtajalle säädettyä toimivaltaa.
Jos puheenjohtaja, muu jäsen tai varajäsen eroaa tai kuolee kesken lautakunnan toimikauden,
oikeusministeriö nimittää tämän tilalle toisen henkilön jäljellä olevaksi toimikaudeksi.
Lautakunnassa tulee olla tasapuolisesti sekä naisia että miehiä.
5 §
Henkilöstö
Lautakunnalla on päätoiminen pääsihteeri. Lautakunnalla voi lisäksi olla pää- tai sivutoimisia esittelijöitä
sekä muuta henkilöstöä.
Pääsihteeriltä ja esittelijältä vaaditaan muu oikeustieteen ylempi korkeakoulututkinto kuin kansainvälisen ja
vertailevan oikeustieteen maisterin tutkinto sekä hyvä perehtyneisyys lautakunnan toimialaan.
Oikeusministeriö nimittää lautakunnan pääsihteerin ja muun henkilöstön.
6/20/22, 1 1:45 AM Laki yhdenvertaisuus- ja tasa-arvolautakunnasta 1327/2014 - Ajantasainen lainsäädäntö - FINLEX ®
https://www .finlex.fi/fi/laki/ajantasa/2014/20141327 2/46 §
Jaostot
Lautakunta toimii jaostoihin jakautuneena. Jaostoon kuuluvat jaoston puheenjohtajana toimiva lautakunnan
puheenjohtaja tai varapuheenjohtaja sekä neljä muuta jäsentä, joista kahden on oltava lainoppineita.
Lautakunnalla on hallintojaosto, johon kuuluvat lautakunnan puheenjohtaja ja varapuheenjohtaja sekä neljä
muuta jäsentä. Hallintojaostossa käsitellään lautakunnan hallintoa koskevat asiat.
7 §
Täysistunto
Lautakunnan täysistuntoon kuuluvat lautakunnan puheenjohtaja ja jäsenet.
Täysistunnossa ratkaistaan periaatteellisesti merkittävät ja laajakantoiset asiat. Asian käsittelemisestä
täysistunnossa päättää puheenjohtaja. Erityisestä syystä jaosto voi kuitenkin siirtää sen käsiteltävänä olevan
asian täysistunnon ratkaistavaksi.
8 §
Päätösvaltaisuus, äänestäminen ja esittely
Lautakunnan täysistunto on päätösvaltainen, kun läsnä ovat kokouksen puheenjohtaja sekä vähintään puolet
muista jäsenistä. Lautakunnan jaosto on päätösvaltainen täysilukuisena.
Äänestykseen lautakunnassa sovelletaan, mitä oikeudenkäynnistä hallintoasioissa annetussa laissa
(808/2019)  säädetään äänestämisestä. (27.1 1.2020/855)
Asiat ratkaistaan lautakunnassa esittelystä. Esittelijänä toimii lautakunnan pääsihteeri tai muu tehtävään
määrätty lautakunnan esittelijä.
9 §
Jäsenten vastuu ja esteellisyys
Lautakunnan puheenjohtajaan ja muihin jäseniin sekä lautakunnan henkilöstöön sovelletaan
rikosoikeudellista virkavastuuta koskevia säännöksiä heidän hoitaessaan tässä laissa tarkoitettuja tehtäviä.
Vahingonkorvausvastuusta säädetään vahingonkorvauslaissa (412/1974) .
Lautakunnan puheenjohtajan ja muun jäsenen sekä lautakunnan esittelijän esteellisyydestä on voimassa, mitä
tuomarin esteellisyydestä säädetään oikeudenkäymiskaaren 13 luvussa .
10 §
Asian vireilletulo
Asia pannaan lautakunnassa vireille kirjallisesti.
Asiaa vireille pantaessa on ilmoitettava:
1) hakijan nimi ja kotipaikka, mahdollisen laillisen edustajan tai asiamiehen yhteystiedot sekä se osoite,
johon asiaa koskevat kutsut, kehotukset ja ilmoitukset voidaan lähettää;
2) muiden asianosaisten nimet ja yhteystiedot, jollei näiden tietojen hankkiminen ole hakijalle kohtuutonta;
3) hakijan vaatimus;
4) hakijan vaatimusta tukevat perusteet ja tosiseikat;
5) onko asia ratkaistu tai vireillä tuomioistuimessa tai muussa viranomaisessa, jos tämä on hakijan tiedossa.
11 §
Asian jättäminen tutkimatta
6/20/22, 1 1:45 AM Laki yhdenvertaisuus- ja tasa-arvolautakunnasta 1327/2014 - Ajantasainen lainsäädäntö - FINLEX ®
https://www .finlex.fi/fi/laki/ajantasa/2014/20141327 3/4Lautakunta ei ota tutkittavaksi tuomioistuimessa tai muussa viranomaisessa vireillä olevaa asiaa.
Lautakunnan puheenjohtaja voi päättää asian tutkimatta jättämisestä ja hylätä selvästi perusteettoman
vaatimuksen.
12 §
Hallintolain soveltaminen
Menettelyyn lautakunnassa sovelletaan hallintolakia (434/2003) , jollei tässä laissa, yhdenvertaisuuslaissa tai
tasa-arvolaissa menettelystä toisin säädetä.
13 § (27.11.2020/855)
Muutoksenhaku
Asian lautakunnassa vireille pannut saa vaatia lautakunnalta oikaisua puheenjohtajan päätökseen asian
tutkimatta jättämisestä tai vaatimuksen hylkäämisestä. Oikaisuvaatimuksesta säädetään hallintolaissa.
Muutoksenhausta hallintotuomioistuimeen säädetään oikeudenkäynnistä hallintoasioissa annetussa laissa.
Valitus tehdään kuitenkin sille hallinto-oikeudelle, jonka tuomiopiirissä asian lautakunnassa vireille panneen
asianosaisen vastapuolen kotipaikka tai vakituinen asuinpaikka sijaitsee. Jos asiassa ei ole toimivaltaista
hallinto-oikeutta edellä sanotun perusteella, valitus tehdään Helsingin hallinto-oikeudelle.
Yhdenvertaisuuslain 20 §:n 3 momentissa tarkoitettu lautakunnan päätös samoin kuin tasa-arvolain 21 §:ssä
tarkoitettu kielto- tai velvoitepäätös voidaan panna täytäntöön muutoksenhausta huolimatta, jollei lautakunta
tai hallintotuomioistuin toisin määrää.
14 §
Tietojensaantioikeus
Lautakunnalla on oikeus salassapitosäännösten estämättä saada viranomaiselta ja muulta julkista
hallintotehtävää hoitavalta, työnantajalta, koulutuksen järjestäjältä ja oppilaitokselta, työmarkkinajärjestöltä
tai ammatillista edunvalvontaa harjoittavalta muulta järjestöltä sekä tavaroiden tai palvelujen tarjoajalta
maksutta tämän hallussa olevat, lautakunnan käsiteltävänä olevan asian ratkaisemiseksi välttämättömät
tiedot.
Lautakunnalla on oikeus saada viranomaiselta ja muulta julkista hallintotehtävää hoitavalta, työnantajalta,
koulutuksen järjestäjältä ja oppilaitokselta, työmarkkinajärjestöltä ja ammatillista edunvalvontaa
harjoittavalta muulta järjestöltä sekä tavaroiden tai palvelujen tarjoajalta sekä niiden palveluksessa olevalta
selvitys seikoista, jotka ovat tarpeen yhdenvertaisuuslain tai tasa-arvolain noudattamisen valvomiseksi.
Lautakunta voi asettaa tietojen- ja selvityksenantovelvollisuuden noudattamisen tehosteeksi uhkasakon.
Uhkasakkoa ei kuitenkaan saa asettaa henkilölle, jota on aihetta epäillä rikoksesta, ja tiedot koskevat
rikosepäilyn kohteena olevaa asiaa eikä sille, jolla muutoin on lain mukaan oikeus tai velvollisuus kieltäytyä
todistamasta tai antamasta asiakirjaa. Uhkasakon asettamisesta ja tuomitsemisesta maksettavaksi säädetään
uhkasakkolaissa (1113/1990) .
15 §
Palkkio ja käsittelykulut
Lautakunnan jäsenille ja varajäsenille sekä lautakunnan kuulemille asiantuntijoille maksetaan tehtävästään
palkkio. Oikeusministeriö vahvistaa palkkioiden määrät.
Asian selvittämisestä ja käsittelemisestä lautakunnassa ei peritä maksua. Lautakunnan toimituskirjat ovat
asianosaisille maksuttomia.
Asianosaiset vastaavat omista kuluistaan.
16 §
Työjärjestys
6/20/22, 1 1:45 AM Laki yhdenvertaisuus- ja tasa-arvolautakunnasta 1327/2014 - Ajantasainen lainsäädäntö - FINLEX ®
https://www .finlex.fi/fi/laki/ajantasa/2014/20141327 4/4Työskentelyn järjestämisestä lautakunnassa määrätään tarkemmin lautakunnan vahvistamassa
työjärjestyksessä.
17 §
Voimaantulo
Tämän lain voimaantulosta säädetään erikseen lailla.
Tämä laki on voimassa L:n 1347/2014  mukaisesti 1.1.2015 alkaen.
HE 19/2014 , HE 1 11/2014 , TyVM 1 1/2014, EV 223/2014
Muutossäädösten voimaantulo ja soveltaminen:
25.8.2016/727:
Tämä laki tulee voimaan 1 päivänä tammikuuta 2017.
HE 7/2016 , LaVM 8/2016, EV 99/2016
27.11.2020/855:
Tämä laki tulee voimaan 1 päivänä joulukuuta 2020.
HE 109/2020 , LaVM 10/2020, EV 136/2020
Finlex  › Lainsäädäntö  › Ajantasainen lainsäädäntö  › Vuosi 2014  › 30.12.2014/1327
Finlex ® on oikeusministeriön omistama oikeudellisen aineiston julkinen ja maksuton Internet-palvelu.
 Finlexin sisällön tuottaa ja sitä ylläpitää Edita Publishing Oy. Oikeusministeriö tai Edita eivät vastaa tietokantojen sisällössä mahdollisesti esiintyvistä virheistä, niiden käytöstä käyttäjälle
aiheutuvista välittömistä tai välillisistä vahingoista tai Internet-tietoverkossa esiintyvistä käyttökatkoista tai muista häiriöistä.